છેલ્લા કેટલાક સમયથી શાકભાજીના ભાવમાં જે અસાધારણ ભાવવધારો થયો છે તેની સ્પષ્ટ અસર જે તે પરિવારો પર જોવા મળી રહી છે. અેક તરફ સસ્તા ગણાતા બટાકા અને ડુંગળીના ભાવમાં સતત ભાવ વધારો થઈ રહ્યો છે ત્યારે બીજી બાજુ ટામેટાંના ભાવમાં ઉછાળો જોવા મળ્યો છે. સ્થાનિક બજારમાં ટામેટાંના ભાવ વધીને રૂ. ૧૦૦ની સપાટીએ પહોંચી ગયા છે ત્યારે આગામી શ્રાવણની સિઝન પૂર્વે ડીસા બાજુથી આવતા બટાકાની માગમાં ઉછાળો આવતાં બટાકાના હોલસેલ ભાવમાં ધીમો પણ મજબૂત સુધારો નોંધાયો છે. હાલ સ્થાનિક બજારમાં મીડિયમ ક્વોલિટીના બટાકા ૧૮થી ૨૦ રૂપિયે કિલોના ભાવે વેચાઇ રહ્યા છે ત્યારે આગામી દિવસોમાં ભાવ વધીને રૂ. ૨૫થી ૩૦ની સપાટીએ પહોંચે તેવી શક્યતા સ્થાનિક વેપારીઓ દ્વારા વ્યક્ત કરાઇ રહી છે.